კარაკალა

მარკუს ავრელიუს ანტონინუსი (დაბადებაშ ჯოხო: ლუციუს სეპტიმიუს ბასიანუსი, ლათ. Lucius Septimius Bassianus, დ. 4 პირელი, 188 — ღ. 8 პირელი, 217), უმოსო შინელი რე მუჭოთ კარაკალა — რომიშ იმპერატორი 198-217 წანეფს, სევერუსეფიშ დინასტიაშ წჷმმარინაფალი, სეპტიმიუს სევერუსიშ დო თიში ალმასქუ იულია დომნაშ უნჩაში ქომოლსქუა.

198 წანას კარაკალა წორო-იმპერატორო წჷმარინუ სევერუსიქ. 209-2011 წანეფს მუში ჯიმა გეტაწკჷმა ართო მართუნდჷ იმპერიას. 211 წანაშ 26 ქირსეთუთას გეტა დაჸვილაფუ კარაკალაქ.

კარაკალაშ მართუალა შანულამი რე ედიქტით, ნამუთ თიქ 212 წანას გიშაშქუ დო ნამუშ ნძალათ რომიშ იმპერიაშ არძო დუდიშული ადამიერს მიაჩუ რომიშ მენოღალობაქ. კარაკალა, თაშნეშე შინელი რე აბანოეფით, ნამუეფით თიქ ეიოგჷ დო ნამუეფი სიდიდათ მაჟირა რდჷ იმპერიას დიოკლეტიანეშ აბანოეფიშ უკულ. კარაკალაქ 215 წანას მიშეღჷ ახალი ვალუტა ანტონინიანი. 

216 წანას კარაკალაქ ქიდიჭყჷ ოურდუმე კამპანია პართიაშ მეხჷ, ნამუშ თებაქ თის ვაჭიშუ. 217 წანას კარაკალა დოჸვილეს. იმპერატორიშ ხვისტაშა ეშართჷ მაკრინუსიქ, ნამუსჷთ კარაკალაშ მართუალაშ ბორჯის უკინებუდჷ პრეტორიანალეფიშ პრეფექტიშ პოსტი. კარაკალაშ ჸვილუას მაკრინუსი ხოლო მიშაძუდჷ.

ანტიკური პერიოდიშ ავტორეფი კარაკალას მითმირჩქინანდეს მუჭოთ ტირანს დო უბადო ხემანჯღვერს.

ლიტერატურა
 Southern, Patricia (2015). The Roman Empire from Severus to Constantine. Routledge.
 Grant, Michael (1996). The Severans: the Changed Roman Empire. Psychology Press.

კატეგორია:რომიშ იმპერატორეფი
კატეგორია:ნაჸვილა რომიშ იმპერატორეფი